DJNovice - julij 2024 - 2

OBVESTILO – nadgradnja portala javnih naročil

Obveščamo vas, **da bo 2. 8. 2024 v popoldanskem času potekala nadgradnja portala javnih naročil** zaradi posodobitve nove verzije, ki jo je pripravila Evropska komisija.

V obvestilih, ki bodo pripravljena pred tem datumom in še ne bodo objavljena na portalu javnih naročil oz. v Uradnem listu EU (npr. bodo že poslana v lektoriranje ali bodo še v osnutku), se bo morebiti v nekaterih poljih pojavila napaka (polje se bo obarvalo rdeče oz. bo potrebno obrazec vračati uporabnikom v dopolnitev, če bo pri lektorju). Obvestilo bo potrebno samo popraviti oz. dopolniti (do konca, v primeru osnutkov) ter jih ponovno poslati v lektoriranje.

V nadaljevanju so navedene ključne spremembe, ki se bodo izvršile z nadgradnjo portala javnih naročil.

1. **Pri vseh obvestilih so dodane nekatere dodatne pogojne obveznosti.**

**Npr. ODDELEK A, točka A.1 Osnovni podatki**

Ko uporabnik klikne na gumb »Shrani in preveri« se mu z rdečo označijo obvezna polja za izpolnitev. V tem oddelku se v prvem delu z rdeče ne označi polje »Šifra NUTS«, ki pa je še vedno obvezen podatek in se obarva rdeče v nadaljevanju (pogojna obveznost in t.im. dvojna kontrola).

1. **Obvestila o naročilu (npr. obrazci EUe16, EUe17, EUe18, SL1, SL3, SL5)**

**ODDELEK A, točka A.1 Osnovni podatki**

Na dnu je dodano polje "Osrednji nabavni organ, ki oddaja javna naročila na podlagi DNS za gradnje, blago ali storitve za druge naročnike".

Polje je namenjeno osrednjemu nabavnemu organu (v Sloveniji je osrednji nabavni organ Ministrstvo za javno upravo), če oddaja javna naročila na podlagi dinamičnega nabavnega sistema in ga lahko uporabljajo tudi naročniki, ki niso navedeni v predmetnem obvestilu o naročilu. **Za druge naročnike se to polje ne izpolnjuje in ni obvezen podatek.**

**ODDELEK B,** **točka B.1.2 Kraj izvedbe**

V tem delu uporabnik izpolni podatek o kraju izvedbe naročila. Z nadgradnjo v tej točki vsa polja niso več obvezen podatek, ampak je na posamezno polje vezana pogojna obveznost.

Če v polje "Država" iz spustnega seznama uporabnik naročnika izbere državo izvedbe naročila, mora v nadaljevanju izpolniti ali polje "Šifra NUTS" ali polje "Druge omejitve glede kraja izvedbe", kjer izbere možnost "Kjerkoli v državi".

Če v polje "Druge omejitve glede kraja izvedbe" uporabnik naročnika izbere možnost "Kjerkoli", drugih podatkov v tej točki ni potrebo izpolnjevati.

Če v polje "Druge omejitve glede kraja izvedbe" uporabnik naročnika izbere možnost "Kjerkoli v Evropskem gospodarskem prostoru", drugih podatkov v tej točki ni potrebo izpolnjevati.

**ODDELEK B, točka B.5 Elektronska predložitev**

Uporabnik mora v oddelek B, točka B.5, v polju »Elektronska predložitev ponudbe ali prijave za sodelovanje« iz spustnega seznama izbrati, ali obstaja obveznost elektronske predložitve ponudbe ali prijave za sodelovanje (pred nadgradnjo je bilo potrebo izbrati možnost »Da« oz. »Ne«). Po nadgradnji bo v primeru izbire možnosti »Obvezno« potrebno v polje »URL naslov za elektronsko predložitev ponudb ali prijav za sodelovanje« vpisati elektronski naslov za predložitev ponudbe ali prijave za sodelovanje. V primeru izbora iz spustnega seznama možnosti »Delno obvezno« pa potrebno v nadaljevanju izpolniti še polji »Obrazložitev, zakaj elektronska predložitev ni mogoča« in »Opis načina neelektronske oddaje ponudb, prijav za sodelovanje ali prijav interesa«. V polje »Opis načina neelektronske oddaje ponudb, prijav za sodelovanje ali prijav interesa« se med drugim navede tudi URL naslov za delno predložitev elektronskih ponudb.

**ODDELEK C, točka C.2.2 Kraj izvedbe**

Polja v točki C.2.2 se izpolnijo na enak način, kot polja v **točki B.1.2.**

**ODDELEK C, točka C.2.7 Strateško načrtovanje**

Polja v tej točki niso več obvezen podatek za izpolnitev.

**ODDELEK C, točka C.2.9 Pogoji za sodelovanje**

V polju C.2.9 uporabnik iz spustnega seznama po novem lahko izbere samo tisti pogoj za sodelovanje, ki ga je navedel v razpisni dokumentaciji in mu ni več potrebno izbrati vseh pogojev (tudi tistih, ki jih ni navedel v razpisni dokumentaciji, pa jih je doslej vseeno moral izbrati), da ga obrazec spusti naprej.

**ODDELEK C, točka C.2.10 Merila za oddajo naročila**

V točki C.2.10.1 Merila za oddajo naročila bodo poleg že obveznega polja »Vrsta merila za oddajo naročila« na novo obvezni podatki še polje »Opis merila za oddajo naročila« ter ali polje »Ponder« (Vrsta ponderja) ali točka C.2.10.2 Opis metode (če se ponderiranje ne more izraziti z merili, je obvezna za izpolnitev točka C.2.10.2 namesto polja »Ponder«). Polje »Ime merila za oddajo naročila« v točki C.2.10.1 ne bo več obvezen podatek za izpolnitev.

**ODDELEK C, točka C.2.11.3 Informacije o elektronskem poteku dela**

V polju »Sprejeto bo elektronsko izdajanje računov« bo lahko uporabnik po novem iz spustnega seznama izbral eno izmed treh možnosti, ki so na voljo, pred nadgradnjo je bila obvezna možnost izbire »Obvezno«.

1. **Prostovoljno obvestilo za predhodno transparentnost (obrazci (EUe25, EUe26, EUe27 in EUe28)**

**ODDELEK D, točka D.3 Pogodba**

V prostovoljnem obvestilu za predhodno transparentnost se v polju D.3 izpolni podatek v polju »Pogodba sklenjena za sledeče naročilo/sklope / številka izbrane ponudbe (predh. transp.)«, kjer se navede naziv javnega naročila/sklopa. V polje »Interna številka pogodbe / interna številka sklepa (predh. transp.)« uporabnik vpiše interno številko sklepa predmetnega javnega naročila. Polje »Datumu sklepa o oddaji naročila/sklepa o podelitvi koncesije« se izpolni le v primeru, če je datum sklepa o oddaji naročila oz. sklepa o podelitvi koncesije enak včerajšnjemu ali starejšemu datumu. »Datumu sklepa o oddaji naročila/sklepa o podelitvi koncesije« še vedno ni obvezen podatek za izpolnitev.

1. **Obvestilo o oddaji javnega naročila (npr. obrazci EUe29, EUe30, EUe31, SL2, SL4, SL6)**

**ODDELEK B, točka B.1.3 Vrednost in ODDELEK C, točka C.2.5 Vrednost**

V primeru neoddaje javnega naročila (najprej izpolnitev Oddelka D, točka D.2 »Oddaja naročila, polje »Status oddaje naročila« izbira možnosti »Naročilo ni oddano«), ko naročnik v obvestilu o oddaji javnega naročila ne želi razkriti ocenjene vrednosti javnega naročila, saj npr. izbor ponudnika nadaljuje v konkurenčnem postopku s pogajanji na podlagi b) točke prvega odstavka 44. člena ZJN-3, ocenjena vrednost v Oddelku B. Postopek, točka »B.1.3 Vrednost« in Oddelku C. Naročilo, točka »C.2.5 Vrednost« nista obvezna podatka za izpolnitev.

**ODDELEK C, točka C.2.7 Strateško načrtovanje**

Na koncu točke C.2.7 je na novo dodano obvezno polje »Javno naročilo spada na področje uporabe Direktive 2009/33/ES Evropskega parlamenta in Sveta (direktiva o čistih vozilih – DČV)«, pri katerem mora uporabnik izbrati enega izmed odgovorov »Da« ali »Ne«.

**ODDELEK D, točka D.2.6 Informacije o sredstvih EU**

Uporabnik se v polju D.2.6 opredeli, iz katerega projekta oziroma programa, ki ga financira EU je (so)financirano to naročilo (če je to primerno). Uporabnik projekt oziroma program izbere iz spustnega seznama, kjer so poleg projektov na novo dodane tudi okrajšave projektov. Na novo je dodano tudi polje "Dodatni podatki o sredstvih EU", kjer lahko uporabnik vpiše dodatne informacije, ki se nanašajo na ustrezen sklad, projekt oziroma program.

**ODDELEK D, točka D.2.7 Podatki o upoštevanju okoljskih, socialnih ali etničnih vidikov**

V primeru, da v polju »Ali je bila pri oddaji naročila upoštevana uredba, ki ureja zeleno javno naročanje?« uporabnik izbere možnost »Da« ter v polju »Za katere predmete javnega naročanja je bil okoljski vidik upoštevan?« izbere predmet javnega naročanja "Vozila za cestni prevoz in storitve prevoza", se uporabniku na novo odprejo dodatna polja, ki jih je po potrebi potrebno izpolniti.

**ODDELEK D, točka D.4 Rezultat postopka oddaje javnega naročila in točka D.4.1 Rezultat postopka oddaje javnega naročila – okvirni sporazum**

V primeru, da oddajate javno naročilo s sklenitvijo okvirnega sporazuma, ne vnašate več vrednosti v točko D.4, ampak jih vnašate samo v točko D.4.1.

Posodobljena navodila za pripravo obrazcev najdete v notranjem delu portala javnih naročil (po prijavi v portal), v zavihku »Moji dosjeji JN«, na desni strani, pod »Pomoč«, ki so tudi posodobljena glede na nadgradnjo portala javnih naročil.

OBVESTILO - vnos kontaktnih podatkov ponudnika v obrazec na portalu javnih naročil

V zadnjem času se naročniki obračate na Direktorat za javno naročanje v zvezi z vnosom elektronskega naslova in kontaktne telefonske številke ponudnika v obrazce na portalu javnih naročil, saj vsi ponudniki ne razpolagajo s splošnimi naslovi in telefonskimi številkami, zaradi česar se vam pojavlja dilema, ali je navedeno v skladu s pravili o varovanju osebnih podatkov.

Navedba elektronskega naslova in kontaktne telefonske številke v obrazcih s področja javnega naročanja predstavlja obvezen podatek, ki se zahteva na podlagi Izvedbene Uredbe Komisije (EU) 2022/2303 z dne 24. novembra 2022 o spremembi Izvedbene uredbe (EU) 2019/1780 o standardnih obrazcih za objavo obvestil na področju javnega naročanja in tehnične rešitve, ki jo je pripravila Evropska komisija glede obveznosti polj v obrazcih. Zato je izpolnitev tega polja predvidena kot obvezen podatek za oddajo obrazca.

Evropska komisija v zvezi z izvedbo te obveznosti priporoča: »Da ne bi prihajalo do nepotrebne obdelave osebnih podatkov, elektronski naslov omogoči identifikacijo fizične osebe samo, če je potrebno (v smislu Uredbe (EU) 2016/679 in Uredbe (EU) 2018/1725).« Glede na navedeno vsekakor tudi na Ministrstvu za javno upravo priporočamo, da se v obrazcih uporabi splošne kontaktne elektronske naslove in telefonske številke. Kontaktna spletna stran, telefonska številka in elektronski naslov sta npr. tudi del (neobveznih) podatkov o posameznem gospodarskem subjektu v Poslovnem registru Slovenije, ki ga vodi Ajpes. Tudi v Poslovni register Slovenije lahko gospodarski subjekti navedejo kontaktne službene telefonske številke in elektronske naslove, ki so splošne narave (info@podjetje.si, gp@podjetje.com, tajništvo@podjetje.si), ali pa navedejo kontaktne informacije, ki razkrivajo osebne podatke zaposlenih (ime.priimek@podjetje.si, ipd.). Podatki so javni. Informacijski pooblaščenec je izdal več odločb v zvezi z uporabo takšnih podatkov na primeru samostojnih podjetnikov, tako npr. mnenje št. 07121-1/2023/1171, dostopno na povezavi <https://www.ip-rs.si/mnenja-zvop-2/po%C5%A1iljanje-e-po%C5%A1te-na-javno-objavljen-e-naslov-gospodarskega-subjekta-1695883846> in mnenje št. 0712-1/2019/104, dostopno na povezavi: <https://www.ip-rs.si/mnenja-gdpr/60489fb8e5e32>. Tudi iz Smernic Informacijskega pooblaščenca z nazivom Uporaba osebnih podatkov v delovnih razmerjih (<https://www.ip-rs.si/fileadmin/user_upload/Pdf/smernice/Smernice_-_Varstvo_OP_v_delovnih_razmerjih_verzija_1.1_koncna.pdf>, stran 17), sicer za namen neposrednega trženja, izhaja, da je uporaba osebnih službenih elektronskih naslovov v nekaterih primerih lahko dopustna: »Za namene neposrednega trženja je dopustna uporaba tistih osebnih elektronskih naslovov uslužbencev oziroma predstavnikov, ki jih pravne osebe zakonito javno objavljajo kot kontaktne podatke za poslovanje s pravno osebo. Zato je pomembno, da organizacije pazljivo presodijo, katere so tiste osebe, katerih narava dela je takšna, da je objava njihovega e-naslova pomembna za komunikacijo organizacije s svojimi strankami in kdaj se želeni cilj lahko doseže že z objavo splošnega e-naslova organizacije.«.

Na Direktoratu za javno naročanje tako priporočamo vnos splošnih kontaktnih elektronskih naslovov in telefonskih številk.

Naročnikom tudi priporočamo, da na zgoraj navedeno opozorijo potencialne ponudnike v razpisni dokumentaciji, v kateri lahko na primer tudi dodajo spodnji odstavek:

Ponudnik mora v ESPD, **v Delu II: Informacije v povezavi z gospodarskim subjektom, točka A: Informacije o gospodarskem subjektu** nujno izpolniti tudi polji »E-pošta« in »Telefon«. V primeru izbire ponudnika v predmetnem javnem naročilu bosta navedena podatka objavljena v obvestilu o oddaji javnega naročila na portalu javnih naročil, in sicer **v Razdelku »D. Rezultati«, pod točko »D.2.3 Izbran ponudnik«, v poljih »Uradni elektronski naslov gospodarskega subjekta« in »Uradna telefonska št. gospodarskega subjekta«.** S podpisom ESPD ponudnik podaja soglasje za javno objavo podatka o uradnem elektronskem naslovu gospodarskega subjekta in javno objavo uradne telefonske številke gospodarskega subjekta.

V primeru, da se pri predmetnem javnem naročilu ESPD ne uporablja, pa naveden odstavek naročniki smiselno vključijo v lastno izjavo.

OBVESTILO – dopolnjena Navodila za objavo pogodb

Naročnike obveščamo, da so na portalu javnih naročil objavljena dopolnjena **Navodila za objavo pogodb s področja javnega naročanja, javno-zasebnega partnerstva in koncesijskih pogodb** (v nadaljevanju: Navodila). Dopolnitve se nahajajo na straneh 7 (nova slika), 14 (dodan tekst) in 15 (nova slika). Navodila so objavljena v notranjem delu portala javnih naročil v zavihku »Druge pogodbe« v rubriki Pomoč in na e-JN v rubriki Usmeritve in navodila, pod [Navodila in obrazci](https://ejn.gov.si/sistem/usmeritve-in-navodila/navodila-in-obrazci.html).

Za uspešno **samodejno** izmenjavo podatkov o izvedenih plačilih med sistemom MFERAC in sistemom UJP JN plačila je potrebno pri objavi pogodbe (ali dodatka k pogodbi) v polje »Interna številka pogodbe« oz. v polje "Interna številka dodatka" vnesti **identično številko pogodbe, kot je zavedena v sistemu MFERAC**. Navedeno pomeni, da mora vnos obvezno vsebovati črko C, vnosi pa morajo biti brez presledkov in posebnih znakov (primer pravilnega zapisa interne številke pogodbe: C3130-24-477444).

Tudi v primeru objave dodatka k pogodbi, je potrebno v polje »Interna številka dodatka« vnesti številko **osnovne pogodbe**, torej (ponovno) C3130-24-337444.

Naročnike pri objavljanju pogodb in dodatkov k pogodbam pozivamo k pravilnem navajanju internih številk pogodb in dodatkov k pogodbam.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, **v času od 24. 6. do 31. 8. 2024** vsako sredo med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>